  Анжелика Тихонова корреспондент «Крезьлэн праздникез» концерт ортчоз 21-тӥ толшоре 15 часын Ижкарын Кузебай Герд нимо йӧскалык музейын. Крезез кылзэм сяна, люкаськемъёс крезьгуро арберилэн кылдэмез сярысь тодыны быгатозы. Со сярысь иворъёсъя «Удмуртия» агентстволэн корреспондентэзлы вераз музейлэсь палэнын радъяськись экскурсиосъя но интыысь интые нуллӥськись адӟытонъёсъя ёзэтысь методист Виктория Габова. «Крезьлэн историез сярысь вералоз финн-угор центрын ужась Анатолий Васильевич Ишмуратов (Удмурт кун университетысь гуманитарной технологиосъя тодосъя но дышетонъя финн-угор центрлэн кивалтӥсез - ред.) . 15 минут ӵоже со крезьгуро арберилэн кылдэменыз тодматоз. Солэн веранэз, кызьы со ачиз шуэ, «От истории до современности» нимаськоз», — вераз Виктория Габова. Йӧскалык музейысь методистлэн верамезъя, концертын Анастасия Зеленина арфаен шудоз, бадӟым крезен шудӥсь Аида Фаттахова кырӟанъёссэ быдэстоз, озьы ик лыктэмъёс кылзыны быгатозы 57 номеро школаысь крезьчиослэн «Шунды» ансамбльзылэсь шудэмзэс. Озьы ик концертэ пыриськоз «Мелодии небесной росы» ансамбль. Со удмурт калык гуръёсты но Сергей Капустинлэсь ужъёссэ быдэстоз. Со сяна, музей юртын крезьёсын пичияк адӟытон радъямын луоз.  Крезь но кубыз Тегъёс: Лулчеберет Ижкар Удмуртия Йӧскалыкмузей крезьгур  